Hatályon kívül helyezte: 118/2008. (V. 8.) Korm. Rendelet 

Hatálytalan: 2008. V. 16.-tól
77/2005. (IV. 28.) Korm. rendelet

a közfürdők létesítéséről és működéséről szóló 121/1996. (VII. 24.) Korm. rendelet módosításáról

A Kormány a vízgazdálkodásról szóló 1995. évi LVII. törvény 45. §-a (7) bekezdésének k) pontjában kapott felhatalmazás alapján a következőket rendeli el:

1. § A közfürdők létesítéséről és működéséről szóló 121/1996. (VII. 24.) Korm. rendelet (a továbbiakban: R.) 3. §-a a következő (4) bekezdéssel egészül ki:

„(4) A töltő-ürítő rendszerű medence a vízforgató berendezés felszereléséig a következő feltételekkel üzemeltethető:

a) az üzemeltető a medence vizének a külön jogszabályban kéthavonkénti gyakorisággal előírt bakteriológiai vizsgálatát legalább kéthetente köteles elvégeztetni,

b) a vizsgálati eredményt a fürdő bejáratánál, jól láthatóan nyilvánosságra kell hozni,

c) bakteriológiai kifogásoltság esetén soron kívül bakteriológiai vizsgálatot kell végeztetni, a medence napi üzemelési idejét a felére kell csökkenteni és erről az ÁNTSZ városi intézetét értesíteni kell,

d) három egymást követő kifogásoltság esetén a medence üzemeltetését - az ÁNTSZ városi intézetének egyidejű értesítésével - fel kell függeszteni, majd takarítás, fertőtlenítés és újratöltés után bakteriológiai vizsgálatot kell végeztetni és annak megfelelő eredménye esetén a medence üzemeltetése folytatható.”

2. § Az R. 6. §-ának (5) bekezdése helyébe a következő rendelkezés lép:

„(5) Amennyiben az üzemeltető a (3) bekezdésben előírtaknak eleget tett, akkor a 3. § (1) bekezdése szerinti vízforgató berendezéssel legkésőbb 2006. december 31-ig kell a medencéket felszerelni. Ha az üzemeltető a (3) bekezdés szerinti kötelezettségének nem tett eleget, de 2005. július 31-ig a kötelezettségét teljesíti, a közfürdő vízforgató berendezés nélküli medencéjét ugyancsak jogosult 2006. december 31-ig üzemeltetni.”

3. § Ez a rendelet a kihirdetését követő 8. napon lép hatályba.

